
Az NBA franchise-ok értékelése

Dolgozatom témájának az NBA franchise-ok – mint vállalatok – értékelését választottam. Kutatásom során arra kerestem a választ, hogy miért térnek el a Forbes által minden évben kalkulált és publikált, illetve a valós tranzakciós árak, hogy a tradicionális vállalatértékelési modellek képesek-e jól megragadni egy vállalat értékét ezen a területen, illetve, hogy befektetői szemmel jövedelmező-e egy NBA franchise.

A szükséges szakirodalom feltárása után meghatároztam, hogy melyek azok a módszerek, amelyekkel ilyen jellegű vállalatok értékelhetőek. Értékelésem alapját így a DCF, illetve a relatív értékelési modell jelentették. A franchise-ok elérhető pénzügyi adatainak historikus elemzése után előállítottam a szükséges paramétereket, melyek segítségével meghatározhattam a vállalatok piaci értékét az általam választott módszerekkel.

A kapott eredmények azt mutatják, hogy az NBA franchise-ok értékének meghatározásához nem elegendő önmagában egyetlen, tradicionális vállalatértékelési módszer, hiszen megannyi iparág specifikus tényezőt figyelmen kívül hagy, melyek fontos értékvezérlői egy franchise értékének. Az értékesítési árak és a valós értékek között hatalmas differencia van, azok nem igazodnak egyetlen modell eredményéhez sem. Befektetői szemmel jó vétel egy NBA franchise, hiszen értékük folyamatos emelkedést mutat.

Összességében látható, hogy a pénzügyekben megtanult módszerek bizonyos területeken nem képesek igazán jól megragadni egy vállalat értékét. Látszólag, mintha túlértékelt iparág lenne, de pusztán csak a hagyományos modellek képtelenek megragadni olyan értékvezérlőket, melyek igazán hajtják a piaci árakat. 



